EuroNews’da Samarqandning tarixi, Siyob bozori va noni haqida videolavha namoyish etildi

Yevropadagi eng ommabop yangilik telekanali — EuroNews’da qadimiy shaharlarimizdan biri Samarqand haqida “Samarqand: Buyuk Ipak yo‘li xazinasi” nomli videolavha namoyish etildi. Lavhada zamonaviy Samarqand manzaralari aks etgan bo‘lsa-da, unda, asosan, shahar tarixiga to‘xtalib o‘tildi.

 EuroNews telekanalidan skrinshot. Foto © Daryo
“Qadimgi Rimga tengdosh bo‘lgan Samarqand Iskandar va Chingizxonlarning hujumiga uchrab, bir necha marta vayron qilingan bo‘lsa-da, kuldan qayta paydo bo‘lgan qaqnus kabi yana o‘zining avvalgi holatiga qayta olgan”, — deyiladi ko‘rsatuvda.

 EuroNews telekanalidan skrinshot. Foto © Daryo
Videolavhada Temuriylar davriga alohida urg‘u berilib, Samarqandning Amir Temur tomonidan naqadar ardoqlangani, uning poytaxt shaharga aylantirilib, binokorlik ishlarining avj olgani hikoya qilindi. Shuningdek, uning nevarasi Ulug‘bek qurdirgan madrasa va rasadxona ham alohida tilga olindi.

 EuroNews telekanalidan skrinshot. Foto © Daryo
Samarqandning o‘zigagina xos bo‘lgan jihatlaridan — qadimiy Siyob bozori va u yerdagi asosiy mahsulot — Samarqandning mashhur noni ham e’tibordan chetda qolmadi.

 EuroNews telekanalidan skrinshot. Foto © Daryo
Bundan tashqari, shaharda ishlab chiqariladigan shoyi matosi, ipakdan to‘qiladigan gilamlar ham anchagina ta’rif etildi. “Ipak tolasi Samarqandni Buyuk Ipak yo‘li davri bilan bog‘lab turadi”, — deyiladi lavhada. Ko‘rsatuv mahalliy tarixchilar, gidlar, hunarmandlar bergan intervyular bilan to‘ldirilgan.
Eslatib o‘tamiz, bundan avval EuroNews ob-havo ma’lumotlarida Toshkentning ham qamrab olina boshlagani haqida xabar bergan edik. Bundan tashqari, telekanalda O‘zbekiston hayoti haqida boshqa turkum ko‘rsatuvlar ham namoyish etilmoqda.